Ontmitologisering as hermeneutiese benadering tot religieuse tekste poog om kosmologiese en historiese bewerings van filosofiese, etiese en teologiese leerstellings te skei. Rudolf Bultmann (1884-1976) het die term ontmitologisering (in Duits: Entmythologisierung) in hierdie konteks bekendgestel, maar die konsep het vroeër presedente. Wanneer daar gewoonlik van ontmitologisering gepraat word, word bedoel dat dinge soos Jesus se maagdelike geboorte, wonderwerke, opstanding uit die dood en hemelvaart, mites is en nie historiese gebeure nie. Die Duitse teoloog Rudolf Bultmann redeneer in sy 1941 Nuwe Testament en mitologie dat dit nie meer geloofwaardig is om te eis dat Christene die mitiese wêreldbeeld van die Nuwe Testament moet aanvaar nie. Hy is voorts van mening dat jy nie elektriese ligte en radio's kan gebruik en, in die geval van siekte, gebruik maak van moderne mediese en kliniese middele, en terselfdertyd in die gees en wonderwêreld van die Nuwe Testament glo nie. Om die Nuwe-Testamentiese mitologie in kosmologiese terme, as 'n beskrywing van die heelal, te interpreteer, is volgens hom nie geloofwaardig nie.